Poliklinika za zaštitu djece i mladih Grada Zagreba

Đorđićeva 26, 10000 Zagreb

Zagreb, 31.5.2021.

Jelena Jindra

Prilaz b. Filipovića 12

10 000 Zagreb

Poštovana gđo. Jindra,

Nastojeći što potpunije odgovoriti na Vaša pitanja kao i na naknadne upite za pojašnjenjem, sve odgovore smo objedinili u ovom dopisu, s tim da u prvom dijelu iznosimo informacije vezane uz financijski, a u drugom dijelu informacije vezane uz stručno-edukativni dio:

1. ***Financijski upiti***

Od 5. do 7. 9. 2016. Karen i Nick Woodall iz Family Separation Clinic u Londonu održali su trodnevno stručno usavršavanje stručnjaka Poliklinike uz sljedeće troškove:

-         19.146,74 kn (honorar za predavače)

-         5.187,70 kn (trošak prijevoza)

-         6.942,24 (troškovi hotelskog smještaja i prehrane)

Navedene troškove je snosila Poliklinika.

Od 4. do 6. 9. 2017. Karen i Nick Woodall održali su trodnevno stručno usavršavanje stručnjaka Poliklinike uz sljedeće troškove:

- 22.486,30 kn  (honorar za predavače)

- 9.295,54 kn (troškovi prijevoza)

- 3.332,19 kn (troškovi smještaja u privatnom apartmanu)

Navedene troškove je snosila Poliklinika.

Karen i Nick Woodall iz Family Separation Clinic u Londonu donirali su javno predavanje/edukaciju za stručnjake održanu 10. 7. 2019. u Nastavnom zavodu Andrija Štampar. Suorganizatori tog predavanja bili su Poliklinika i Udruga sudaca za mladež, a Nastavni zavod Andrija Štampar je za to predavanje besplatno ustupio dvoranu.

Prethodna dva dana britanski stručnjaci održali su stručno usavršavanje i superviziju za sve stručnjake Poliklinike uz sljedeće troškove:

-         9.838,37 kn (honorar za predavače)

-         6.631,06 kn (troškovi prijevoza)

-         3.286,01 kn (troškovi smještaja u privatnom apartmanu)

Navedene troškove je snosila Poliklinika.

Treća međunarodna konferencija EAPAP-a 2020. (16.-18.9.2020.) organizirana je uz podršku Grada Zagreba, Hrvatske psihološke komore i Udruge Hrabri Telefon, a okupila je stručnjake iz cijelog svijeta, ukupno 417 sudionika, na temu „Separacija roditelja, otuđenje i oporavak djeteta: Razvoj standarda dobre prakse“. Konferencija je imala ukupne troškove u iznosu od 495.382,00 kn. Udruga Hrabri Telefon sudjelovala je financijski u iznosu 50.000,00 kn. Grad Zagreb financijski je podržao konferenciju iznosom od 85.300,00 kn. Hrvatska psihološka komora dala je svoju institucionalnu podršku. Ostatak troškova pokriven kotizacijama sudionika.

Samo organiziranje konferencije bilo je neplanirano otežano zbog pandemije, pa nije mogla biti održana u dva dana lipnja 2020. kako je prvotno planirano. Prilagodili smo se novim uvjetima i organizirali uspješnu 3-dnevnu online konferenciju, bez dodatnog financijskog opterećenja.

Organizaciju konferencije ugovorili smo s agencijom Moment events d.o.o., koja se bavi organizacijom konferencija, kongresa, simpozija i radionica. Prilažemo detaljnu specifikaciju troškova koju nam je dostavila agencija Moment events d.o.o.

Tehnika – 27.000,00 kn

* Video režija – 3 dana
* HDMI/VGA video switcher
* HDMI/VGA video distributer
* prijenosno računalo s namjenskom softverskom podrškom za video-emitiranje
* spojna oprema
* Capture card
* Video režija (paralelna sesija) – 1 dan
* HDMI/VGA video switcher
* HDMI/VGA video distributer
* prijenosno računalo s namjenskom softverskom podrškom za video-emitiranje
* spojna oprema
* Capture card
* Tehničar na licu mjesta – 3 dana
* Tehničar na licu mjesta (paralelna sesija) – 1 dan

Snimanje predavanja, tehnika, prevođenje, titlovanje, live prijenos– 206.058,00 kn

* Snimanje predavanja – 25 kom
* Video režija
* HDMI/VGA video switcher
* HDMI/VGA video distributer
* prijenosno računalo s namjenskom softverskom podrškom za video-emitiranje
* spojna oprema
* Capture card
* Hosting
* Osoba za snimanje
* Editiranje snimljenih predavanja – priprema snimljenih video materijala za konferenciju – 25 kom
* Prevođenje predavanja – prijevod predavanja koja nisu na engleskom jeziku na engleski jezik –376 minuta
* Postavljanje titlova na sva predavanja koja nisu na engleskom jeziku – 376 minuta
* Hosting i live prijenos cijele konferencije – 28 predavanja
* Editiranje snimljenih materijala s konferencije za Internet stranicu (dodavanje dijela pitanja i odgovori iz publike) – 28 kom
* Uvodni i završni video prije i nakon svakog pojedinog predavanja, uvodni video za početak konferencije, video u pauzama konferencije, video za kraj konferencije – 29 kom

Trošak predavača – 28.684,00 kn

* Honorar predavača - Jill Salberg
* Aviokarte (s obzirom na epidemiološku situaciju, predavači nisu doputovali, sukladno uvjetima avio kompanija povrat je za većinu izvršen, trošak je za izdavanje aviokarata i one koje su bile bez prava na povrat)

Internet stranica konferencije, registracijski sustav, dizajn – 63.105,00 kn

* Vizualni identitet konferencije i dizajn materijala
* Internet stranica (9 podstranica) – dvojezično
* Domena, hosting, izmjene
* Registracijski sustav
* Zaprimanje prijava sudionika
* Baza podataka
* Automatski generirani e-mail sudionicima nakon zaprimanja prijave
* Internet stranica s video materijalima
* Hosting stranice
* Priprema minijatura slike svakog predavanja (Thumbnail) – 28 kom
* Potvrde sudjelovanja sudionika – 364 kom
  + potvrde za sudjelovanje su naplaćene za sudionike, za predavače su iste dogovorene bez naplate
* Trošak komora za dodjelu bodova
* Bankovni troškovi (od uplata/isplata s/na inozemne bankovne račune)

Organizacija događanja i trošak osoblja – 170.535,00 kn

* Po sudioniku 355,00 kn (ukupno 417 sudionika s predavačima)
* Organizacija cjelokupne konferencije (rujan 2019 – prosinac 2020)
* Komunikacija sa sudionicima i predavačima, dobavljačima
* Osoblje na licu mjesta – 2 osobe, 3 dana

Što se tiče detaljnijih podataka o specifikaciji financiranja odnosno s kojih pozicija u svojim budžetima su sudjelovali Grad Zagreb i Udruga Hrabri telefon, kao podrška organizatorima, nije nam poznato.

Svi predavači, panelisti i moderatori nastupili su besplatno (nisu tražili honorar niti za svoja plenarna predavanja) izuzev doc. dr. sc. Jill Salberg (SAD) kojoj je isplaćen honorar u iznosu od 13.231,00 kn, na što je plaćen i PDV.

Dakle, sljedeći predavači i panelisti su sudjelovali besplatno:

**Domaći predavači**

prof. dr. sc. Marina Ajduković, profesorica na Pravnom fakultetu Sveučilišta u Zagrebu, Studijskom centru socijalnog rada

doc. prim. dr. sc. Vlatka Boričević Maršanić, dr. med., spec. psihijatar, subspecijalist dječje i adolescentne psihijatrije, psihoterapeut

prof. dr. sc. Gordana Buljan Flander, klinička psihologinja i psihoterapeut, stalni sudski vještak

doc. prim. dr. sc. Danijel Crnković, dr. med., specijalist psihijatrije, subspecijalist biologijske psihijatrije, stalni sudski vještak

Danica Ergovac, dipl. socijalna radnica

Ana Hrabar, mag. iur., odvjetnica, specijalist dječjih prava

Eleonora Katić, mag. iur. ,odvjetnica

Kolinda Kolar, mag. iur., sutkinja Općinskog građanskog suda u Zagrebu

dr. sc. Lana Peto Kujundžić, mag. iur. , predsjednica Odjela za mladež Županijskog suda u Zagrebu, predsjednica Udruge sudaca za mladež, obiteljskih sudaca i stručnjaka za djecu i mladež

doc. dr. sc. Bruna Profaca, prof. psihologije, klinički psiholog

Renata Šantek, mag. iur. , sutkinja Vrhovnog suda RH

prim. Domagoj Štimac, dr. med., specijalist psihijatar, subspecijalist dječje i adolescentne psihijatrije, stalni sudski vještak

Mia Roje, mag.psych.

doc. prim. dr. sc. Vanja Slijepčević Saftić, dr. med., spec.ped., subspecijalist dječje neurologije

**Međunarodni predavači**

dr. sc. Mirela Badurina, psihoterapeut (Bosna i Hercegovina)

Benjamin Baily (Izrael)

dr. Sietske Dijkstra (Nizozemska)

Claire Francica (Malta)

Jennifer Harman (USA)

Inbal Kivenson Bar-On (Izrael)

Teodora Minčić, spec. med. psih., sudska vještakinja (Srbija)

doc. dr. sc. Milica Pejović Milovančević, specijalist dječji psihijatar (Srbija)

dr. sc. Simona Vladica, psiholog (Rumunjska)

Karen Woodall (Ujedinjeno Kraljevstvo)

Nick Woodall (Ujedinjeno Kraljevstvo)

Jill Salberg (USA)

Wilfred von Boch-Galau (Njemačka)

Marina Walter (Švicarska)

Thomas Demessence (Švicarska)

Joan Long (Irska)

Sandra Feitor (Portugal)

Brian Ludmer (USA)

Sara Jerebić (Slovenija)

Kelley Baker (USA)

1. ***Stručno-edukacijski dio***

Nijedan stručnjak Poliklinike ne može se pojedinačno izdvojiti kao prvi koji je završio edukaciju o otuđenju u organizaciji Family Separation Clinic, jer je bila riječ grupnim edukacijama. Dakle, u grupi koja je prisustvovala prvoj edukaciji 2016., a potom i sljedećim edukacijama 2017. i 2019. bili su na isti način tretirani i educirani svi tada aktualni stručnjaci Poliklinike, uz nekoliko kolega - članova Udruge Hrabri telefon koji su se također željeli educirati u ovom području.

Djelatnosti Poliklinike određene Statutom su:

- dijagnostičko-tretmanski rad s djecom i obiteljima

- edukacija

- supervizija

- znanstveno istraživačka djelatnost

- publikacije i podizanje javne svijesti

Te su djelatnosti javno objavljene na našoj web stranici.

U djelu pod Edukacija piše:

**„Edukacija osoblja i stručnjaka**

Ovaj oblik djelatnosti uključuje edukaciju članova multidisciplinarnog tima Poliklinike, kao i edukaciju stručnjaka i suradnika iz drugih institucija.

**Edukacija stručnjaka Poliklinike**

1. Uključivanje u postojeće edukacije u zemlji i inozemstvu, proširivanje znanja u radu sa psihotraumatiziranom djecom i njihovim roditeljima.
2. Kontinuirano usavršavanje u primjeni novih metoda rada s djecom i njihovim roditeljima (psihoterapijske edukacije, edukacije za primjenu psihologijskih mjernih instrumenata, edukacije iz grupnog rada s djecom i odraslima te novih metoda rada iz područja djelovanja pojedinih stručnjaka tima)
3. Sudjelovanje na stručnim i znanstvenim skupovima u zemlji i inozemstvu
4. Edukacija “Provedba forenzične evaluacije”

**Edukacija stručnjaka izvan Poliklinike**

1. Edukacija stručnjaka koji rade sa zlostavljanom i zanemarenom djecom i njihovim obiteljima na različitim razinama prevencije i/ili tretmana: psiholozi, psihijatri, ginekolozi, pedijatri, medicinske sestre, odgajatelji, učitelji, suci, tužitelji, policajci, pravnici, defektolozi, socijalni radnici
2. Edukacija stručnjaka koji rade na edukaciji roditelja i školama za buduće roditelje
3. Edukacija edukatora u ovom području te njihovo daljnje stručno usavršavanje
4. Edukacija studenata u okviru dodiplomskog studija, tj. suradnja s Filozofskim fakultetom Sveučilišta u Zagrebu, Filozofskim fakultetom Sveučilišta u Osijeku, Hrvatskim studijima, Medicinskim fakultetom, Visokom medicinskom školom, Edukacijsko-rehabilitacijskim fakultetom, Studijskim centrom socijalnog rada, Pravnim fakultetom, Pedagoškom akademijom, Policijskom akademijom i Visokom medicinskom školom.
5. Edukacija studenata u okviru poslijediplomskih studija psihologije.

U skladu s edukativnom djelatnošću Poliklinike:

1. naši stručnjaci pozivani su i redovno sudjeluju na domaćim i međunarodnim znanstveno-stručnim skupovima, kongresima i konferencijama

2. specijaliziraju se u području svoje struke na sveučilišnim poslijediplomskim i doktorskim studijima

3. specijaliziraju se u području svoje struke psihoterapijskim edukacijama za razne tretmanske tehnike, na primjer iz integrativne psihoterapije, kognitivno-bihevioralne psihoterapije, gestalt psihoterapije, grupne psihoanalize...

4. usavršavaju se u svom praktičnom radu prisustvujući raznim edukacijama/predavanjima/ radionicama u zemlji i inozemstvu (jednodnevnim, dvodnevnim, trodnevnim, višednevnim) iz tema kojima se bave vezano uz probleme koje imaju djeca i obitelji koje dolaze u njihove ordinacije.

5. u organizaciji i u prostorima Poliklinike, a proteklih godinu dana i on-line, održavaju se brojna predavanja, edukacije i radionice na različite teme, npr. samoozljeđivanje, transrodnost djece i adolescenata, tehnike psihoterapije bazirane na privrženosti... gdje predavanja/radionice/edukacije drže praktičari koji su stručnjaci za te teme.

S obzirom na to da godišnje imamo više stotina djece žrtava obiteljskog nasilja, uključujući i emocionalno zlostavljanje i neadekvatne emocionalne pritiske, svjedočenja nasilju u obitelji u visokokonfliktnim razvodima i separaciji roditelja (u 2020. smo imali 400 djece žrtava obiteljskog nasilja) bilo je potrebno organizirali usavršavanje u tom području. Kako su Nick i Karen Woodall među vodećim imenima u tom području u Europi, obratili smo se njima za takvu suradnju. Uz to što su članovi EAPAP-a, neki naši stručnjaci su i članovi američkog udruženja PASG (Pariental Allienation Study Group) i s njima također razmjenjujemo iskustva.

Na spomenutim usavršavanjima u organizaciji Family Separation Clinic iz Londona osim stručnjaka Poliklinike sudjelovalo je i nekoliko stručnjaka iz udruge Hrabri Telefon s kojima smo surađivali, a oni su potvrdu o sudjelovanju na usavršavanjima dobili direktno od predavača, jednaku kao i stručnjaci Poliklinike. Svi okupljeni stručnjaci tada su educirani i dobili su jednake potvrde o sudjelovanju. Dakle, ne možemo imenovati stručnjaka koji je prvi dobio, kako pitate „potvrdu o završenoj edukaciji Karen i Nick Woodalla o otuđenju od roditelja“. Stručnjaci s potvrdama o prisustvovanju edukacijama Karen i Nicka Woodalla nisu dobili potvrdu o sticanju određene razine stručnih kompetencija.

O broju potvrda, o prisustvovanju izlaganjima (javnim predavanjima, predavanjima za druge stručnjake, predavanjima u sklopu nastave i/ili na znanstvenim i stručnim konferencijama) koje su stručnjaci Poliklinike održavali vezano za otuđenje od roditelja, kao ni druge teme (npr. zlostavljanje i zanemarivanje djece, bullying, obiteljsko nasilje, cyberbullying, psihološka trauma, tugovanje, privrženost...) kao ni o strukama osoba koje su slušale sva ta predavanja/radionice/edukacije nemamo podatke, ne vodimo evidenciju niti smo dužni voditi evidenciju.

Poliklinika i EAPAP su 2020. kao organizatori konferencije izdali potvrde o sudjelovanju na 3. međunarodnoj konferenciji EAPAP-a za 364 sudionika konferencije, a Poliklinika i Udruga sudaca za mladež kao suorganizatori su supotpisali potvrde o sudjelovanju na javnom predavanju/edukaciji Nicka i Karen Woodal 2019. godine pod nazivom: „Understanding and Working with Children and Families affected by Parental Alienation /Hearing the Authentic Voice of the Child and Intervening to Help Recovery“ (hrv. Razumijevanje i rad s djecom i obiteljima pogođenima otuđenjem od roditelja/Slušanje autentičnog glasa djece i intervencije za pomoć oporavku“). Koliko je nama poznato, bilo je između 150 i 200 sudionika. Koje su struke stručnjaci i koliko ih je dobilo potvrde o prisustvovanju tom predavanju/edukaciju nemamo evidenciju i nismo ju dužni voditi.

Temeljem niti jedne od tih potvrda niti jedan prisutan stručnjak nije dobio „licencu“ niti potvrdu o određenoj razini stečenih stručnih kompetencija iz područja otuđenja, već određeni broj bodova kod nadležnih komora kojima je stručni skup prijavljen.

Sva predavanja/edukacije koje održavaju stručnjaci Poliklinike uključuju sintezu znanstvenih spoznaja, teorijskih modela i iskustava iz više izvora, između ostalog i naših znanstvenih istraživanja i kliničkih iskustava, tako da niti u jednoj temi pa niti u temi otuđenja stručnjaci Poliklinike ne prenose doslovno i isključivo materijale Karen i Nicka Woodalla ili nekih drugih konkretnih stručnjaka niti znanstvenika.

Vezano uz Vaše pitanje o trajanju edukacija/predavanja/radionica Karen i Nicka Woodalla i razinu znanja koja se njom stječe, podatke o tome koliko je trajala svaka pojedina edukacija/usavršavanje/radionica od strane ovih predavača za naše stručnjake smo naveli na početku ovog dopisa. Koliko inače može trajati edukacija Karen i Nicka Woodala o otuđenju u drugim zemljama i s drugim stručnjacima nemamo informaciju**,** kao ni za dio Vašeg upita „trebam jasnu definiciju, strukturu edukacija Woodallovih“ te za to možete kontaktirati Family Separation Clinic u Londonu, odnosno predavače Karen i Nicka Woodalla.

Koliko je nama poznato, a možete to dodatno provjeriti s EAPAP-om, PASG-om i eventualno drugim relevantnim institucijama i udruženjima, u Europi ni u svijetu za sada nema službenog, općeprihvaćenog formata/modela/programa/edukacije na temu otuđenja. Odnosno, ne postoji formalni oblik edukacije/obrazovanja/studiranja/specijalizacije na temu otuđenja, kao što ne postoji formalni oblik edukacije/obrazovanja/studiranja/specijalizacije niti o brojnim drugim temama na području mentalnog zdravlje i zaštite djece poput dječje depresivnosti, anksioznosti, suicidalnosti, samoozljeđivanja, nasilja..., no stručnjaci zainteresirani za usavršavanje (a što im je i obveza prema nadležnim stručnim komorama) prisustvuju, kao što smo prethodno naveli, raznim predavanjima/edukacijama/radionicama koje drže stručnjaci i znanstvenici iz određenog područja i koje potvrđuju/priznaju nadležne komore koje svojim stručnim tijelima prate i validiraju stanje u struci.

Zove li se neka aktivnost predavanje, edukacija ili radionica određuju oni koji isto provode/održavaju te koliko je nama poznato ne postoji pravilnik koji bi jasno definirao razlike. Međutim, općenito se razlika uvodi s obzirom na interaktivnost predavača, broj participanata, eventualno prikazivanje slučajeva iz prakse...

Konkretno, ono čemu su prisustovali stručnjaci Poliklinike primarno nazivamo redovnim stručnim usavršavanjem određenim s obzirom na potrebe identificirane u svakodnevnom radu (a može se nazivati i edukacijom, predavanjima, treninzima…).

„Praktičar“ se općenito definira kao „onaj koji ima neposredno iskustvo u struci, koji je usmjeren na primjenu znanja“, pa je tako i u našoj struci. Praktičari u području otuđenja, pa tako i neki od njih koji su okupljeni u EAPAP-u i PASG-u, su oni stručnjaci koji se u svom svakodnevnom radu susreću s tom problematikom, rade s obiteljima kod kojih postoji sumnja na otuđenje, a njihova profesionalna i etička obveza je kontinuirano se stručno usavršavati vezano za problematiku s kojom se susreću u radu. To mogu činiti praćenjem stručne i znanstvene literature, sudjelovanjem na konferencijama/predavanjima/edukacijama/radionicama, razmjenom iskustava s kolegama, provođenjem istraživanja i primjenom znanstvenih nalaza…

Kad kažete da se „netko predstavlja kao  stručnjak za otuđenje od roditelja“ ne znamo na koga mislite jer se nitko od stručnjaka Poliklinike na taj način ne deklarira. Ni na jednoj potvrdi nitko nije imenovan stručnjakom za otuđenje ili sličnim, kako netko od stručnjaka Poliklinike od strane Family Separation Clinic, tako ni drugi stručnjaci educirani od strane stručnjaka Poliklinike.

Na potvrdama uobičajeno piše naziv stručnog usavršavanja kojem su stručnjaci prisustvovali i tko su predavači. Tako na jednoj potvrdi koju su stručnjaci Poliklinike dobili od Family Separation Clinic piše da je imenovani stručnjak završio trodnevni program treninga iz rada s otuđenjem kojeg su održali Karen i Nick Woodall iz Family Separation Clinic, a na drugoj da je imenovani stručnjak završio trodnevni trening program na temu razvijanja intervencija kod otuđenja od roditelja kojeg su održali Karen i Nick Woodall iz Family Separation Clinic. Dakle, nigdje na tim potvrdama ne stoji da je imenovani stručnjak postao stručnjak za otuđenje niti se naši stručnjaci kao takvi predstavljaju.

Na web stranici Poliklinike objavljeno je koji stručnjaci Poliklinike su specijalizirani i subspecijalizirani u kojem području, koja stručna usavršavanja, specijalizacije i subspecijalizacije su završili.

Usporedbe radi, više stručnjaka Poliklinike (ali i iz mnogih drugih stručnih, znanstvenih i sveučilišnih institucija u Hrvatskoj) u proteklih godinu i pol dana održavali su razna predavanja/edukacije/seminare/radionice/treninge i sl. na temu rada s djecom, mladima i obitelji uslijed pandemije korona virusa, posebno o jačanju psihološke otpornosti, posljedicama pandemija i potresa na mentalno zdravlje djece i mladih. Koliko je nama poznato, niti jedan od tih stručnjaka, kako iz Poliklinike, tako ni izvan Poliklinike, nema formalno obrazovanje ili certifikat za podučavanje o tim specifičnim temama, nije posebno imenovan stručnjakom ili praktičarom za rad s djecom, mladima i/ili odraslima u uvjetima pandemije COVID-19 i potresa, niti je ikoga istim imenovao, jer tako nešto niti ne postoji, niti je nužno da postoji kako bi stručnjaci mogli dijeliti znanje, iskustvo, primjere iz svoje prakse i slično s kolegama. Sudionici takvih događanja uobičajeno su dobivali potvrde o sudjelovanju na kojima je pisalo na čemu su sudjelovali, tko je bio organizator i predavač i u kojem trajanju, opet bez navedene postignute „razine znanja“ ili ikakve titule, što je podržano i prihvaćeno od nadležnih komora.

Možemo povući paralelu s još jednim konkretnim stručnim usavršavanjem koje smo recentno imali u Poliklinici, a da nije vezano za pandemiju koja je zatekla nespremnim cijeli svijet, kako ne bismo pogrešno naveli na zaključak da je to moguće samo u iznimnim uvjetima. Primjerice, usavršavanje stručnjaka Poliklinike na temu rada s problematikom nesuicidalnog samoozljeđivanja održano je nakon procjene da je stručnjacima Poliklinike potrebno dodatno znanje i vještine u radu s tom problematikom s kojom su se sve češće susretali u svojim ordinacijama. Pozvane su kolegice koje se svakodnevno s tim problemom susreću u svom radu, koje su u stručnim krugovima prepoznate kao stručnjakinje s iskustvom u tom području i one su vodile to stručno usavršavanje. Kolegice nemaju, koliko je nama poznato, nikakve specijalne certifikate po kojima su imenovane stručnjakinjama za tu temu niti ovlasti da o istome imenuju druge. Po završetku su sudionici stručnjaci Poliklinike primili potvrdu o sudjelovanju s navedenom temom i predavačicama, bez posebne certifikacije, imenovanja nekoga stručnjakom/praktičarom, posebne definicije ili strukture edukacije, razine znanja i vještina i slično. Takvo što ili općepriznato „krovno tijelo“ na temu nesuicidalnog samoozljeđivanja mladih također ne postoji, kao ni za rad s obiteljima u pandemiji, kao ni za problematiku otuđenja, koliko je nama poznato. Ali to je problematika kojom se bavimo jer su takvi problemi djece i obitelji realni i sve češći. Na sličan način organizirano je usavršavanje i u drugim strukama: liječnici, ljekarnici, fizioterapeuti, socijalni radnici.... kojima nadležne komore daju bodove za adekvatne edukacije, i kojima je stalno usavršavanje uvjet održavanja licence za rad u struci.

Nadalje, na web stranici Poliklinike javno je objavljen tekst 5.5.2021., koji govori upravo o istinama i zabludama o tome što radi Poliklinika kao zdravstvena ustanova (link: <https://www.poliklinika-djeca.hr/aktualno/novosti/istine-i-zablude-o-tome-sto-radi-poliklinika-za-zastitu-djece-i-mladih-grada-zagreba/>), iz kojeg izdvajamo:

* *Je li Poliklinika jedina zdravstvena ustanova u kojoj se može provesti obrada djece žrtava nasilja i djece razvedenih roditelja?*

*Ne. Svaka zdravstvena ustanova koja je za to kadrovski opremljena (ima multidisciplinarni tim koji uglavnom čine psiholog, psihijatar i po potrebi drugi stručnjaci) ne samo da može, nego je i dužna, primiti dijete bez obzira na problematiku.*

* *Dakle, roditelji su slobodni odabrati zdravstvenu ustanovu u kojoj žele provesti obradu i tretman za svoje dijete, kao i potražiti drugo mišljenje. Ako se roditelji ne mogu dogovoriti oko odabrane ustanove, obraćaju se nadležnom Centru za socijalnu skrb, a ako se ni uz podršku sustava socijalne skrbi ne mogu usuglasiti, isto će rješavati sudskim putem.*
* *Stručnjaci Poliklinike jesu specijalizirani za specifične dijagnostičke postupke u radu s traumatiziranom/zlostavljanom djecom. Također, jesu specijalizirani i za tretmanski rad s djecom koja su doživjela traumatska iskustva, što može i ne mora biti zlostavljanje i zanemarivanje, te drugi stručnjaci mogu preporučiti tretman u našoj ustanovi (za što naši stručnjaci jesu specijalizirani), ako je to u skladu s najboljim interesom pojedinog djeteta.*
* *Međutim, to nikako ne znači da bi ostale institucije, ako rade u skladu s profesionalnim standardima smjele odbiti primiti dijete, s njim raditi, provesti obradu i/ili o postavljenoj sumnji na zlostavljanje i zanemarivanje obavijestiti nadležne institucije.*
* *Poliklinika, dakle, nije ustanova u koju se dolazi nešto “prijaviti”. Međutim, ako se tijekom dijagnostičke obrade i tretmana djeteta dobiju informacije i saznanja koja predstavljaju sumnju na kršenje prava djeteta, djetetovo svjedočenje nasilju, zlostavljanje i zanemarivanje u obitelji ili izvan nje, Poliklinika obavještava nadležne institucije sukladno zakonskoj obvezi i etičkom kodeksu svake struke. Isto trebaju činiti svi stručnjaci u svim sektorima, pa tako i u drugim zdravstvenim ustanovama.*
* *Poliklinika za zaštitu djece i mladih Grada Zagreba zdravstvena je ustanova koja, kao i druge zdravstvene ustanove, svoje aktivnosti obavlja isključivo u skladu s propisanim ovlaštenjima i dužnostima zdravstvenih ustanova, prema Zakonu o zdravstvenoj zaštiti, ostalim primjenjivim propisima i statutu Ustanove, odnosno, nije „pravosudna ustanova“ koja ima ovlasti prikupljati bilo kakve dokaze, niti odlučivati o tome koje će dokaze Sud ili drugo pravosudno tijelo prihvatiti kao relevantne dokaze u eventualnom sudskom postupku.*
* *Poliklinika nema ovlasti donošenja odluka izvan svojih propisanih nadležnosti kao zdravstvena institucija u pojedinim postupcima koji se vode pred drugim tijelima koja imaju javne ovlasti po posebnim propisima.*
* *Poliklinika, kao i druge zdravstvene ustanove, postavlja dijagnoze prema MKB-u, obavještava službe za zaštitu djece o sumnji na zlostavljanje i zanemarivanje te preporuča daljnje postupke i tretmane u svrhu zaštite zdravlja djece.*

Dakle, ne samo da se stručnjaci Poliklinike ne deklariraju kao „stručnjaci za otuđenje“, nego je razvidno da kao ustanova nastojimo osnažiti roditelje da se dogovore i odaberu zdravstvenu ustanovu koja je kadrovski opremljena za multidisciplinarnu obradu djece bez obzira na problematiku (što uključuje i djecu razvedenih roditelja, sumnju na otuđenje, emocionalno zlostavljanje, neadekvatan emocionalni pritisak roditelja…), da po želji i potrebi potraže drugo mišljenje, također i u javnim nastupima ističemo da kolege iz drugih ustanova imaju zakonsku i etičku obvezu također raditi s djecom i obiteljima bez obzira na problematiku, surađivati s nadležnim institucijama u svrhu zaštite djece.

Nadam se da ste iz ovih odgovora dobili sve informacije koje ste tražili.

S poštovanjem,

Zdravko Miočević, dipl. iur.

Službenik za informiranje u Poliklinici

Zagreb, 31. 5. 2021.